ΓΡΑΠΤΗ ΕΡΩΤΗΣΗ E-2078/98

υποβολή: Cristiana Muscardini (NI) προς την Επιτροπή

(7 Ιουλίου 1998)

Θέμα: Ευρωμεσογειακές πρωτοβουλίες

Με την Ευρωμεσογειακή Διάσκεψη του Νοεμβρίου 1995, ιδρύθηκε η "Ευρωμεσογειακή Επιτροπή της διεργασίας της Βαρκελώνης" με σκοπό τη βαθμιαία εφαρμογή προγράμματος εργασίας σχετικά με τους στόχους και τους τρόπους λειτουργίας της εταιρικής σχέσεως ανάμεσα στην Ευρωπαϊκή Ένωση και τρίτες μεσογειακές χώρες στο πεδίο της πολιτικής συνεργασίας και συνεργασίας όσον αφορά την ασφάλεια, της οικονομικής και χρηματοδοτικής συνεργασίας, της συνεργασίας στον κοινωνικό, πολιτισμικό και τον τομέα των ανθρώπινων πόρων.

Μετά από περίπου τρία χρόνια από αυτή την πρώτη Διάσκεψη, θα μπορούσε να αναφέρει η Επιτροπή:

1. Σε ποιό σημείο βρίσκονται οι εργασίες της ως άνω "μόνιμης επιτροπής";

2. Έχουν ήδη επιτευχθεί συγκεκριμένα αποτελέσματα όσον αφορά το εκτελεστικό πρόγραμμα που είχε εγκριθεί στη Βερκελώνη;

3. Ποιες θα είναι οι επιπτώσεις της θεσπίσεως του ενιαίου νομίσματος στην ευρωμεσογειακή εταιρική σχέση;

4. Υπήρξε πρόοδος όσον αφορά τον καθορισμό κοινού χώρου ειρήνης και σταθερότητας;

5. Έχουν μήπως ροταθεί σχέδια όσον αφορά τη συμφωνημένη ρύθμιση των μεταναστευτικών ρευμάτων προς τις πέντε μεσογειακές χώρες που ανήκουν στην Ευρωπαϊκή Ένωση;

Απάντηση του κ. Marín εξ ονόματος της Επιτροπής

(14 Σεπτεμβρίου 1998)

1. Η συνέχεια της ευρωμεσογειακής διάσκεψης της Βαρκελώνης του Νοεμβρίου 1995, εξασφαλίστηκε από την ευρωμεσογειακή επιτροπή της διαδικασίας της Βαρκελώνης που είναι επιφορτισμένη με τη στάθμιση της κατάστασης, και την αξιολόγηση της προόδου του προγράμματος εργασίας. Η επιτροπή συνήλθε δέκα φορές από το Νοέμβριο του 1995, στο επίπεδο των συνομιλητών της Βαρκελώνης των 27 ευρωμεσογειακών εταίρων. Η ίδια συντάσσει το χρονοδιάγραμμα των δραστηριοτήτων, που είναι διαθέσιμο κάθε μήνα και εξασφαλίζει τη σαφή συνέχιση όλων των συνεδριάσεων του πολιτικού, οικονομικού και κοινωνικού τομέα. Η Επιτροπή από την πλευρά της εξασφαλίζει την προετοιμασία των συνεδριάσεων του περιφερειακού διαλόγου και τη συνέχισή τους.

2. Για να τεθεί σε εφαρμογή το πρόγραμμα εργασίας της Βαρκελώνης, διοργανώθηκαν εκατό περίπου συνεδριάσεις, εκ των οποίων οι εννέα σε υπουργικό επίπεδο. Πρέπει, λοιπόν, να αναφερθούν οι συνεδριάσεις των υπουργών ενέργειας, τον Ιούνιο του 1996 και τον Μάιο του 1998, η συνεδρίαση των υπουργών που είναι επιφορτισμένοι με τον τομέα του ύδατος, τον Νοέμβριου του 1996, η συνεδρίαση των υπουργών βιομηχανίας και η συνεδρίαση των υπουργών περιβάλλοντος, τον Νοέμβριο του 1997. Πολλές από αυτές καταλήγουν σε περιφερειακά προγράμματα κοινού ενδιαφέροντος, όπως π.χ. η συνεδρίαση των υπουργών πολιτισμού που οδήγησε στην υιοθέτηση 16 προγραμμάτων στον τομέα της πολιτιστικής κληρονομιάς. Μπορεί, επίσης να αναφερθεί η δεύτερη συνεδρίαση των υπουργών εξωτερικών, που έγινε στη Μάλτα τον Απρίλιο του 1997 και η συνεδρίαση ad hoc που έγινε στο Παλέρμο, υπό την βρετανική προεδρία, τον Ιούνιο του 1998.

3. Οι συνέπειες του ενιαίου νομίσματος για τη μεσογειακή ζώνη αποτελούν θέμα ανησυχίας της εταιρικής σχέσης. Έχουν αρχίσει μελέτες καθώς και ενέργειες πληροφόρησης των σχετικών αρμοδίων στις μεσογειακές χώρες.

4. Το πρόγραμμα για έναν χώρο ειρήνης και σταθερότητας τέθηκε σε εφαρμογή μέσω του πολιτικού διαλόγου και του διαλόγου για την ασφάλεια. Παρά την δύσκολη πολιτική κατάσταση της περιοχής, έχουν διεξαχθεί, από το 1995, έντεκα συνεδριάσεις ανώτατων υπαλλήλων, επιφορτισμένων με τον πολιτικό διάλογο και αυτός έχει προχωρήσει σε τρεις κατευθύνσεις. Συμφωνήθηκαν μέτρα εταιρικής σχέσης: σύσταση ενός δικτύου πολιτικών ανταποκριτών και ανταποκριτών για την ασφάλεια, καθιέρωση καταγραφών στον τομέα των δικαιωμάτων του ανθρώπου και του αφοπλισμού, έναρξη ενός ευρωμεσογειακού δικτύου των υπηρεσιών άμυνας, προβλεπόμενη έναρξη ενός μηχανισμού ανταλλαγών αρμόδιων σε πολιτικοστρατιωτικά θέματα, δημιουργία ενός συστήματος πολιτικής και στρατιωτικής συνεργασίας σε περίπτωση καταστροφής στην περιοχή. Συζητήθηκε ένα σχέδιο δράσης. Περιλαμβάνει έξι τομείς: ενίσχυση της δημοκρατίας, προληπτική διπλωματία, μέτρα εμπιστοσύνης και ασφάλειας, αφοπλισμός, τρομοκρατία, οργανωμένο έγκλημα. Άρχισε η εκπόνηση ενός ευρωμεσογειακού χάρτη για την ειρήνη και τη σταθερότητα. Αυτός ο θεσμικός μηχανισμός διαλόγου και πρόληψης των κρίσεων αποτελεί τον κύριο στόχο του πολιτικού κεφαλαίου και του κεφαλαίου ασφαλείας της ευρωμεσογειακής εταιρικής σχέσης.

5. Το θέμα των μεταναστεύσεων θα αποτελέσει αντικείμενο μελέτης το 1998, με πρωτοβουλία ενός κράτους μέλους, κατόπιν ενός σεμιναρίου, κατά το πρώτο εξάμηνο του 1999. Η πρωτοβουλία αυτή δεν θα περιοριστεί μόνο στο θέμα των μεταναστευτικών ροών, αλλά θα αφορά επίσης τον ρόλο των μεταναστεύσεων στην οικονομική και κοινωνική δράση. Τα προγράμματα της οικονομικής και δημοσιονομικής εταιρικής σχέσης θα έχουν επίσης αντίκτυπο στις μεταναστευτικές πιέσεις.